**An Roinn Forbartha Tuaithe agus Pobail**

 **An Clár Feabhsúcháin Pobail**

**2020**

**Treoirlínte**

**léigh na treoirlínte seo a leanas go cúramach, sula gcomhlánaíonn tú an fhoirm iarratais.**

1. **Réamhrá**

Cuireann an Clár Feabhsúcháin Pobail (CEP) maoiniú ar fáil do ghrúpaí pobail ar fud na hÉireann le saoráidí atá i gceantair atá faoi mhíbhuntáiste a fheabhsú.

Tá an **CEP** á mhaoiniú ag an Roinn Forbartha Tuaithe agus Pobail (an Roinn) agus á riar ag na Coistí Forbartha Pobail Áitiúil (LCDC’nna) i ngach ceantar Údaráis Áitiúil.

Cuireann an Roinn maoiniú ar fáil do gach ceantar Údaráis Áitiúil (LA) agus déanann na LCDC’nna an maoiniú seo a riar ansin ar mhaithe lena chinntiú go ndírítear an maoiniú go cuí i dtreo aghaidh a thabhairt ar mhíbhuntáiste sna ceantair is mó ina dteastaíonn sé.

Tá sé tábhachtach a thabhairt ar aird go ndéanann gníomhaireachtaí agus ranna eile infheistíocht i gceantair atá faoi mhíbhuntáiste freisin[[1]](#footnote-1). Feidhmítear an **CEP** ar bhealach comhlántach le luach breise a chur le scéimeanna agus le cláir líne tosaigh atá á bhfeidhmiú i bpobail.

Mhol an Roinn go gcuirfeadh na LCDC’nna roinnt den mhaoiniú ar leataobh chun deontais chaipitil bheaga €1,000 nó níos lú a chur ar fáil. Tá sé seo dírithe ar chuidiú le tionscadail phobail bheaga dhúchasacha chun tús a chur le tionscadail. Cuirfidh an maoiniú a chuirtear ar leataobh ag an leibhéal seo deis ar fáil do líon níos mó grúpaí a bhfuil acmhainní teoranta acu trí mhaoiniú a fháil. Tá an clár in ann maoiniú nó páirtmhaoiniú a chur ar fáil do thionscadail caipitil ar scála níos mó le haghaidh a thabhairt ar mhíbhuntáiste (Deontais de €5,000).

Is féidir iarratais a chur faoi bhráid an LCDC ábhartha faoi

**3pm Dé hAoine, 14 Lúnasa 2020**.

**2. Cé atá incháilithe le hiarratas a dhéanamh?**

Is féidir le grúpa pobail nó le grúpa deonach neamhbhrabúsach iarratas a dhéanamh.

Níl eagraíochtaí ná daoine aonair tráchtála incháilithe do mhaoiniú.

1. **Cé na tionscadail atá incháilithe do mhaoiniú?**

**3a. Cé na tionscadail atá incháilithe do mhaoiniú?**

**Priority will be given to applications from groups seeking funding to meet Captial Costs relating to COVID 19.**

Is tionscadail **chaipitil** amháin atá i dteideal maoinithe. I gcásanna ina dtugtar faoi oibreacha reatha agus faoi oibreacha caipitil araon, ní féidir maoiniú a dhéanamh faoin gClár seo ach ar an ngné chaipitil amháin.

D’fhéadfadh an maoiniú bearnaí a líonadh i maoiniú Údaráis Áitiúil agus tionscadail áirithe a dhéanamh inmharthana nó feabhas a chur orthu. D’fhéadfaí maoiniú a thabhairt le luas a chur faoi thionscadail atá aitheanta cheana féin agus feabhas a chur orthu, m.sh. na tionscadail atá ag céim na pleanála nó atá ullamh lena gcur i bhfeidhm.

Cuirtear liosta nach bhfuil uileghabhálach ar fáil sa mhéid seo a leanas de thionscadail chaipitil a d’fhéadfadh maoiniú a fháil faoin gclár:

* Trealamh a cheannach
* Forbairt/athchóiriú ionaid pobail
* Cothabháil aonuaire ar fhoirgneamh. Ní áirítear gnáthchothabháil rialta anseo.
* Conláistí pobail
* Forbairt clubanna nó saoráidí óige
* Forbairt saoráidí spóirt/áineasa
* Feabhsúcháin ar pháirceanna baile agus ar limistéir agus spásanna poiblí
* Trealamh CCTV
* Feabhsúcháin sa réimse poiblí
* Sráid-dreach
* Forbairt Spásanna súgartha/áineasa
* Tionscadail éifeachtúlachta fuinnimh
* Ceannach trealamh

Spriocghrúpaí

Tá an maoiniú seo dírithe ar fheabhas a chur ar shaoráidí pobail do dhaoine aonair agus do phobail atá faoi thionchar ag míbhuntáiste mar a aithnítear san LECP.

**3b. Cad nach bhfuil incháilithe do mhaoiniú?**

Níl an caiteachas seo a leanas incháilithe do mhaoiniú:

* Aon tionscadal nach bhfuil ag coinneáil le clú an Chláir
* Aon chostais laethúla (m.sh. costais reatha nó costais oibríochta)
* Costais Fostaíochta
* Gnáthchothabháil, miondeisiúcháin nó costais leanúnacha eile (mar shampla*, scagairí nó soilse a athsholáthar, péinteáil, miondeisiúcháin comhpháirteanna nó míreanna atá faoi réir ag caitheamh srl.)*
* Táillí dlí
* Táillí maidir le bainistiú tionscadal
* Ceannach talún nó foirgneamh
* Staidéir féideartha
* Oibríochtaí príobháideacha nó tráchtála

**4. Riachtanais an Chláir**

Tá feidhm leis na coinníollacha seo a leanas ó thaobh gach tionscadal. Ag brath ar chineál do thionscadail (agus an grúpa atá ag déanamh an iarratais), d’fhéadfadh sé nár mhór freastal ar riachtanais bhreise. Déanfaidh an LCDC/LA an méid seo a phlé leat má éiríonn le do d’iarratas.

**Ceanglais Chánach**

* Ní gá go mbeidh an grúpa/eagraíocht iarratasóra cláraithe chun críocha cánach.
* Ní mór go mbeidh aon ghrúpa/eagraíocht iarratasóra atá cláraithe chun críocha cánach comhlíontach. Ar aon dul leis na nósanna imeachta imréitigh cánach leasaithe a tháinig i bhfeidhm i mí Eanáir 2016, ní mór an Uimhir Rochtana Imréitigh Cánach a chur isteach chun críocha fíoraithe.

**Toiliú Reachtúil –** Ní mór d’iarratasóirí a chinntiú go mbíonn gach cead agus toiliú reachtúil atá riachtanach faighte sula gcuirtear tús le haon oibreacha. Áirítear cead pleanála leis sin, ach níl sé ag brath air.

**Árachas –** D’fhéadfadh an LCDC fianaise i scríbhinn de pholasaí árachais bailí a éileamh, sa chás gur ábhartha, le linn an phróisis athbhreithnithe.

**Admháil maidir le maoiniú –** Mar gheall ar luach roinnt de na deontais seo, ní bheadh sé éifeachtach ó thaobh costais síniú a éileamh a thugann admháil don Roinn, don Údarás Áitiúil nó don LCDC. Beidh admhálacha eile leordhóthanach, m.sh. ar láithreán gréasáin an ghrúpa/an eagraíocht nó ar ardáin meán sóisialta. Sa chás go ndéanfar forbairt ar chomharthaíocht ba chóir go dtabharfaí aitheantas do ranníocaíocht na Roinne.

**Maoiniú meaitseáilte –** níl sé ina cheanglas faoin gclár seo.

**5. Critéir roghnaithe**

Déanfaidh an LCDC meastóireacht ar iarratais le hincháilitheacht a chinntiú agus ar mhaithe lena chinntiú go mbíonn siad dírithe ar aghaidh a thabhairt ar mhíbhuntáiste mar a aithnítear san LECP. Ní mór go mbeidh na tionscadail ag cloí le clú an chláir, a bhfuil sé i gceist leis maoiniú a sholáthar do phobail ar fud na hÉireann le saoráidí i gceantair atá faoi mhíbhuntáiste a fheabhsú. Tabharfar tús áite d’iarratais ó ghrúpaí atá ag lorg maoinithe chun íoc as Costais Chaipitil a bhaineann le COVID 19.

D’fhéadfadh sé go ndéanfaí tionscadail a mheas freisin agus aird á thabhairt ar an mbealach:

* a gcuireann siad le líon na rannpháirtithe, nó na gcuairteoirí nó an lucht féachana, agus an bealach ina bhfeabhsaíonn siad agus a gcuireann siad leis an teacht atá ar shaoráidí laistigh den cheantar;
* a ndéantar infheistíocht chun cur le nó síneadh a chur le húsáid na saoráide, mar shampla, do ghrúpaí deonacha agus pobail;
* a ndéantar costais reáchtála bliantúla na saoráide a laghdú
* a mbíonn tionchar dearfach acu ar an timpeallacht, mar shampla, laghdú ar úsáid fuinnimh;
* a ndéantar comhoibriú leis an údarás áitiúil nó le comhlachtaí ábhartha eile sa cheantar a léiriú;
* a dtacaíonn siad le mórtas áite a chruthú laistigh den phobal, lena n-áirítear trí fheabhas a chur ar an timpeallacht thógtha;
* a dtugtar aghaidh ar shaincheisteanna sláinte agus sábháilteachta; agus/nó,
* a ndéantar infheistíocht i dteicneolaíocht a bheidh inrochtana do dhaoine aonair agus do phobail atá faoi thionchar ag míbhuntáiste.

D’fhéadfaí tionscadail a mheas freisin agus aird á thabhairt ar chritéar breise a mheasfaidh an LCDC a bheith cuí agus a léiríonn luach breise an tionscadail nó gné den tionscadal ó thaobh aghaidh a thabhairt go leordhóthanach ar aidhmeanna an chláir i ngach ceantair riaracháin de chuid an Údaráis Áitiúil.

**6. Rialachas Corparáideach**

**6a. Monatóireacht:**

Éileofar ar na deontaithe na caighdeáin is airde trédhearcachta agus cuntasachta a chomhlíonadh mar atá doiciméadaithe i gCiorclán 13/2014 na Roinne Caiteachais Phoiblí agus Athchóirithe – Bainistiú agus Cuntasach do dheontais ón Státchiste <http://circulars.gov.ie/pdf/circular/per/2014/13.pdf>

Is é an prionsabal uileghabhálach ná go mbeidh trédhearcacht agus cuntasacht ann ó thaobh airgead poiblí a bhainistiú, ar aon dul leis an ngeilleagar, le héifeachtúlacht agus le héifeachtacht. Tugtar breac-chuntas sa chiorclán, mar shampla, nár chóir do lucht faighte deontais fáil réidh le sócmhainní a bhí maoinithe trí airgead poiblí gan cead a bheith faighte roimh ré.

**6b. An Cód Rialachais d’Eagraíochtaí Pobail agus Deonacha**

Spreagann an Roinn comhlachtaí a fuair maoiniú ó thaobh glacadh leis an gCód Rialachais, Cód Cleachtais do Dhea-Rialachas Eagraíochtaí Pobail, Deonacha agus Carthanais a chuideoidh leat an méid is fearr is féidir a bhaint amach i ngach réimse den obair. Iarrtar sa Chód Rialachais ar eagraíochtaí comhaontú a thabhairt go bhfeidhmeofar i leith prionsabail phríomha ar mhaithe lena n-eagraíocht a reáchtáil ar bhealach níos éifeachtúla i réimsí ar nós ceannaireacht, trédhearcacht agus cuntasacht agus iad féin a iompar le hionracas. Tá tuilleadh faisnéise le fáil maidir leis an gCód ag [www.governancecode.ie](http://www.governancecode.ie)

**7. Nósanna Imeachta maidir le Ceadú**

Déanfar na hiarratais go léir ar mhaoiniú faoin gclár seo a fhaigheann gach LCDC a athbhreithniú agus a mheas ar mhaithe le comhsheasmhacht leis an bPlean Áitiúil Eacnamaíochta agus Pobail (LECP) ábhartha.

D’fhéadfadh sé go dtógfadh an LCDC san áireamh, agus cinneadh á dhéanamh maidir leis an leithdháileadh deiridh den mhaoiniú do thionscadal, líon fachtóirí, lena n-áirítear, cothroime geografach agus inmhianaitheacht maoiniú a dhéanamh ar thionscadail dhifriúla agus míbhuntáiste gaolmhar an cheantair ina bhfuil an tsaoráid lonnaithe á bhreithniú (nó a mbeidh an tsaoráid ag freastal air)[[2]](#footnote-2).

Nuair a bheidh cinneadh déanta, gheobhaidh gach tionscadal atá ceadaithe, faoi réir ag foirmiúlacht dlí agus ceanglais eile a thabhairt chun críche, tairiscint ar chuidiú deontais i bprionsabal. Beidh sé sin faoi réir ag na coinníollacha ábhartha a chomhlíonadh agus faoi réir ag an iarratasóir glacadh go sásúil leis an tairiscint sin.

Coimeádtar an ceart ar chosaint maoiniú a bhí tairgthe do thionscadal eile a bhí ceadaithe a leithdháileadh arís mura bhfreastalaítear ar na ceanglais go léir laistigh de thréimhse réasúnach.

Tá an ceart ar chosaint ag an Roinn agus/nó ag an Údarás Áitiúil tabhairt faoi iniúchadh ar chaiteachas nó cigireacht a dhéanamh ó am go ham.

|  |
| --- |
| **Tabhair ar aird:**De ghnáth sáraíonn na héilimh ar chúnamh an maoiniú a bhíonn ar fáil agus tá sé riachtanach, dá bhrí sin, go mbeidh an próiseas meastóireachta dian. Is é atá mar chuspóir leis an bpróiseas seo a chinntiú go dtagann na tionscadail is fearr chun cinn, agus na fachtóirí go léir á dtógáil san áireamh agus go dtugtar tacaíocht dóibh. Is é beartas na Roinne a chinntiú go gcaitear le gach iarratas go cothrom agus go neamhchlaonta.D’fhéadfadh sé go mbeadh na tairiscintí ar mhaoiniú níos lú ná an tsuim a bhí á lorg ag an iarratasóir. Ba chóir d’iarratasóirí a bheith ar an eolas go bhféadfadh go leor eagraíochtaí a bheith ag déanamh iarratais ar an gClár. Dá bhrí sin, in imthosca den sórt sin, d’fhéadfadh sé nach n-éireodh leis na hiarratais go léir a chomhlíonann na coinníollacha nó d’fhéadfadh sé gur suim níos lú ná an tsuim a bhí á lorg a bheadh i gceist. Agus an LCDC i mbun meastóireachta ar na tograí atá faighte, d’fhéadfadh siad comhairle a lorg agus dul i gcomhairle le gníomhaireachtaí eile, agus d’fhéadfadh siad faisnéis a nochtadh leis na saineolaithe agus leis na gníomhaireachtaí seo maidir le tograí atá faoi bhreithniú.  |

**8. Ginearálta**

Tá sé i gceist leis an fhaisnéis atá curtha ar fáil sa doiciméad seo, tuiscint a thabhairt do na hiarratasóirí ar an bpróiseas lena ndéantar measúnú ar iarratais ar mhaoiniú agus lena gceadaítear na hiarratais agus níl léirmhíniú dlíthiúil i gceist leis.

**An tAcht um Shaoráil Faisnéise 2014**

D’fhéadfaí, faoin Acht um Shaoráil Faisnéise 2014, mionsonraí atá sna hiarratais agus sna doiciméid tacaíochta, arna n-iarraidh, a scaoileadh le tríú páirtithe. Sa chás faisnéis a bheith i d’iarratas atá goilliúnach nó rúnda, déan an fhaisnéis sin a aithint agus tabhair míniú maidir leis an gcúis nár chóir an fhaisnéis sin a nochtadh. Má fhaightear iarratas faoin reachtaíocht ar fhaisnéis atá goilliúnach a scaoileadh, rachfar i gcomhairle leat roimh chinneadh a dhéanamh cíbe a scaoilfear an fhaisnéis sin nó nach scaoilfear. In easnamh faisnéis áirithe a aithint mar fhaisnéis atá goilliúnach, d’fhéadfaí an fhaisnéis sin a scaoileadh gan dul i gcomhairle leat.

**Cuairteanna láithreán**

D’fhéadfadh sé go dtabharfadh an Roinn, an tÚdarás Áitiúil nó an LCDC faoi chuairteanna láithreán ar mhaithe le comhlíonadh théarmaí agus coinníollacha an Chláir a fhíorú gan aon fhógra a thabhairt roimh ré.

**D’fhéadfadh sé go n-éileofaí faisnéis bhreise**

Tá an ceart ar chosaint ag an LCDC tuilleadh faisnéise a éileamh uait más gá ar mhaithe le measúnú a dhéanamh ar d’iarratas.

**Úsáid faisnéise**

Bainfear úsáid as an fhaisnéis atá curtha ar fáil san fhoirm chun críocha an phróisis deontais a mheas agus a riar, agus le héascú a dhéanamh ar aon chuairteanna láithreáin. Agus an LCDC i mbun meastóireachta ar na hiarratais atá faighte, d’fhéadfadh an LCDC comhairle a lorg agus dul i gcomhairle le gníomhaireachtaí eile agus d’fhéadfadh an LCDC faisnéis a nochtadh leis na saineolaithe agus leis na gníomhaireachtaí seo maidir le tograí atá faoi bhreithniú.

**Eile**

* Tá sé i gceist faoin gclár 30% den mhaoiniú a leithdháiltear ar gach ceantar Údaráis Áitiúil a chur ar leataobh do dheontais de €1,000 nó níos lú.
* Tabharfaidh grúpaí iarratasóra féin-deimhniú nach bhfuil maoiniú acu chun tabhairt faoin obair gan cuidiú deontais, nó tabharfaidh siad faoi thionscadal atá níos mó anois ná mar a bhí siad in acmhainn tabhairt faoi roimhe seo gan an deontas.
* Éileofar ar iarratasóirí, más do ghné amháin den tionscadal an t-iarratas ar mhaoiniú, fianaise doiciméadach a chur ar fáil maidir le hiarmhéid an mhaoinithe don ghné áirithe sin den tionscadal.
* Níl aon teorainn ar líon na n-iarratas ar thionscadail dhifriúla is féidir le heagraíocht a dhéanamh. Ba chóir go mbeadh iarratasóirí ar an eolas, áfach, go nglacfaidh an LCDC le cur chuige cothromais ar mhaithe le dáileadh cothrom maoinithe a chinntiú.
* Tá an Státchiste ag déanamh maoiniú 100% ar an gclár. Is féidir le hiarratasóirí maoiniú eile/maoiniú meaitseáilte a ghiaráil do thionscadail (m.sh le LEADER, na Bailte Slachtmhara, maoiniú i ndáil le Feabhas a chur ar Bhailte agus ar Shráidbhailte, srl.) cé nach ceanglas atá anseo faoin gclár nua seo.
* Tá sé mar fhreagracht ar na riarthóirí/an comhlacht atá freagrach as aon scéim nó clár maoinithe eile a chinntiú nach dtagann an Clár seo ar chómhaoiniú a dhéanamh ar thionscadal salach ar rialacha na scéime/an chláir eile sin.
* Ní íocfar CBL ach amháin sa chás go bhfuil CBL san áireamh i suim an iarratais. Ní ghlacfar le haon éilimh eile d’íocaíochtaí nó aisíocaíochta CBL.

**9. Conas iarratas a dhéanamh**

**Foirm iarratais**

Tá an fhoirm iarratais mionsonraithe agus leagtha amach lena chinntiú go bhfuil an fhaisnéis is gá ar fáil ann le meastóireacht a dhéanamh ar gach togra go cruinn agus go cothrom. **Cinntigh, le do thoil, go gcomhlánaíonn tú foirm iarratais na bliana 2020 ina iomláine agus go seoltar aon doiciméid a thacaíonn le d’iarratas isteach in éineacht leis an iarratas.**

Ní bhreithneofar a bheith incháilithe ach na tionscadail amháin a fhreastalaíonn ar an gcritéir atá leagtha amach thuas.

**TABHAIR AR AIRD NACH MBREITHNEOFAR IARRATAIS NACH BHFUIL COMHLÁNAITHE GO HIOMLÁN NÁ IARRATAIS ATÁ DEIREANACH.**

Caithfear ar bhealach tromchúiseach le faisnéise atá bréagach nó míthreorach a chur ar aghaidh ag céim ar bith den phróiseas iarratais. D’fhéadfadh sé go mbeadh eagraíocht ar bith nach gcomhlíonann téarmaí agus coinníollacha an chláir faoi réir ag cigireacht, go bhféadfaí a ndeontas a tharraingt siar, go n-éileofaí orthu cuid den deontas nó an deontas go léir a íoc ar ais agus/nó cosc a bheith orthu iarratais a dhéanamh ar feadh tréimhse ama. Cuirfear aon sáruithe tromchúiseacha ar théarmaí agus ar choinníollacha an Chláir in iúl don Gharda Síochána.

**Ba chóir iarratais a sheoladh ar aghaidh chuig:**

**An Coiste Forbartha Pobail Áitiúil**

**Comhairle Contae Dhún na nGall**

**Oileán an Stáisiúin**

**Leifear**

**F83 X7PK**

**Co. Dhún na nGall**

**CLOSING DATE: 3pm Dé hAoine, 14 Lúnasa 2020**.

 **Cloífear go docht daingean leis an am agus an dáta deiridh.**

**Má bhíonn aon cheisteanna eile agat, seol ríomhphost chuig: lcdc@donegalcoco.ie**

1. Mar shampla, an Roinn Oideachais agus Scileanna i scoileanna DEIS agus oifigigh caidrimh pobail, an HSE i seirbhísí cúraim pobail, an DSP in Intreo agus tríd an tSeirbhís Fostaíochta Áitiúil, srl. Feidhmíonn an Roinn Forbartha Tuaithe agus Pobail seo SICAP (An Clár Uilechuimsitheachta Sóisialta agus Gníomhachtaithe Pobail) freisin chun cuidiú le daoine aonair agus le grúpaí ó cheantair atá faoi mhíbhuntáiste. [↑](#footnote-ref-1)
2. D’fhéadfadh sé go n-áireodh sé sin crostagairt a dhéanamh ar shuíomh na saoráide (nó an ceantar ar a bhfreastalaíonn an tsaoráid) le hinnéacs díobhála PobalHasse atá le fáil ag www.pobal.ie. [↑](#footnote-ref-2)